**ՀՀ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅՈՒՆ**

**ԳԱՎԱՌԻ ԱՎԱԳ ԴՊՐՈՑ**

***Հետազոտական աշխատանք***

**Դասընթաց՝** Հերթական ատեստավորման ենթակա ուսուցիչների վերապատրաստում

**Թեմա՝** Բանավոր խոսքի զարգացումը տարրական դասարաններում

**Ղեկավար՝** Ժենյա Միրիբյան

**Ուսուցիչ՝** Ալիտա Տեր-Գասպարյան

Գավառ 2022

**Բովանդակություն**

[**ՆԵՐԱԾՈՒԹՅՈՒՆ 3**](#_heading=h.gjdgxs)

[**ԲԱՆԱՎՈՐ ԽՈՍՔԻ ԲԱՂԱԴՐԻՉՆԵՐԸ 5**](#_heading=h.30j0zll)

[**ԲԱՆԱՎՈՐ ԽՈՍՔԻ ԱՌԱՋԱԴՐՎՈՂ ՊԱՀԱՆՋՆԵՐԸ 8**](#_heading=h.1fob9te)

[**ԲԱՆԱՎՈՐ ԽՈՍՔԻ ՈՒՍՈՒՑՄԱՆ ՄԻՋՈՑՆԵՐԸ 11**](#_heading=h.3znysh7)

[**ԲԱՆԱՎՈՐ ԽՈՍՔԻ ԶԱՐԳԱՑՄԱՆ ՄԵԹՈԴՆԵՐԸ 14**](#_heading=h.2et92p0)

[**ԵԶՐԱԿԱՑՈՒԹՅՈՒՆ 16**](#_heading=h.tyjcwt)

[**ՕԳՏԱԳՈՐԾՎԱԾ ԳԱՐԱԿԱՆՈՒԹՅԱՆ ՑԱՆԿ 17**](#_heading=h.3dy6vkm)

# ՆԵՐԱԾՈՒԹՅՈՒՆ

Բանավոր խոսքը լինելով «Մայրենի»-ի բաղադրիչ մաս կրթության մեջ ունի առանձնահատուկ դեր ու նշանակություն: Բանավոր խոսքը լինելով տարրական դասարաններում «Մայրենի» առարկայի բաղադրիչ մաս, հանդիսանում է հանրակրթական դպրոցներում դասավանդման խնդիրներից մեկը: Ելնելով չափորոշչական պահանջներից պետք է կրթել դաստիարակել այնպիսի սերունդ, որը կարողանա լիարժեք հաղորդակցվել շրջապատի հետ իր լեզվագործածական լիարժեք ունակությունների շնորհիվ:

**Թեմայի արդիականությունը**. Բանավոր խոսքի զարգացման աշխատանքներին հիմնավորապես սկսում ենք անդրադառնալ տարրական դասարաններում, երբ աշխատանքներ են կատարվում աշակերտների բառապաշարի հարստացման, լեզվամտածողության, գրագիտության, տրամաբանության զարգացման, աշխարհայացքի և այլ բարոյակամային որակների ձևավորման ուղղությամբ՝ ստեղծելով որոշակի կրթական մակարդակ՝ միջին դպրոցում բանավոր խոսքի զարգացման աշխատանքները շարունակելու համար: Ընդ որում՝ տարրական դասարաններում բանավոր խոսքի զարգացման աշխատանքներին անդրադառնում ենք բոլոր առարկաների դասաժամերին: Թմայի արդիականությունը հիմնավորվում է նրանով, որ ներկա ժամանակաշրջանում, ցավոք մեր շրջապատում շատ կան երեխաներ և օրեցոր ավելանում է նրանց թիվը, ովքեր ունեն բանավր խոսքի զարգացման խնդիրներ կապված տարաբնույթ պատճառներով: Ոստի մեր խնդիրը ավելի է բարդանում, աշակերտին բացի տվյալ դասաժամից պահանջվող բանավոր խոսքը զարգացելուն միաժամանակ մեծ աշխատանք է տարվում լեզվական խնդիրների ուղղման ուղղությամբ:

**Ուսումնասիրության նպատակը**. Վեր հանել բանավոր խոսքի բաղադրիչները, ուսումնասիրել բանավոր խոսքի առաջադրվող պահանջները, քննարկել ուսուցման միջոցները և մեթոդները:

**Ուսումնասիրման խնդիրները.**

1. Սովորեցնել կարողանալ արտահայտել սեփական ապրումները, մտքերն ու զգացմունքները,
2. Կարողանալ նկարագրել շրջապատող իրականությունը,
3. Սովորեցնել ճիշտ կազմել բանավոր և գրավոր խոսքը մայրենի լեզվով,
4. Կարողանալ կատարել համեմատություններ օտար լեզվի շրջանակներում՝ նշելով տարբերություններն ու ընդհանրությունները,

**Ուսումնասիրության օբյեկտը և առարկան.** ուսումնասիրության առարկան բավոր խոսքի զարգացումն է տարրական դասարաններում:

**ԲԱՆԱՎՈՐ ԽՈՍՔԻ ԲԱՂԱԴՐԻՉՆԵՐԸ**

Երեխաները դպրոց են գալիս խոսելու, պատմելու, արտահայտվելու, երգելու,  
իրենց տեսածը, լսածը, խոսքերն ու զգացումները լեզվով արտահայտելու որոշակի  
կարողություններով ու հմտություններով, որոնք անփոխարինելի նշանակություն  
ունեն նրանց հետագա առաջընթացի ու մտավոր զարգացման համար:[[1]](#footnote-0)  
Բանավոր խոսքի զարգացումը կարևոր նշանակություն ունի խոսքի ու  
մտածողության դրսևորման մյուս ձևերի՝ գրավոր ու մտային կամ ներքին խոսքի  
մշակաման ու կատարելագործման համար: ՈՒստի ամենևին էլ պատահական  
չէ, որ մայրենի լեզվի տարրական դասընթացում բանավոր խոսքի մշակման ու  
կատարելագործման աշխատանքներին մեծ տեղ է տրված:

Բանավոր խոսքը ունի երեք հիմնական նպատակ, որոնց պետք է հասնել ոչ թե  
աստիճանաբար, մեկը մյուսից հետո, այլ միաժամանակ, որովհետև դրանք  
անխզելիորեն կապված են միմյանց հետ:

* Առաջին նպատակը` երեխաների մեջ զարգացնել այն բնատուր հոգեկան  
  ընդունակությունը, որը կոչում են խոսելու ձիրք։
* Երկրորդ նպատակը` միջոց տալ երեխաներին գիտակցաբար  
  տիրապետելու մայրենի լեզվի գանձերին։
* Երրորդ նպատակը՝ երեխաներին յուրացնել տալ այդ լեզվի  
  տրամաբանությունը, այսինքն՝ նրա քերականական օրենքները՝ իրենց  
  տրամաբանական համակարգի մեջ։

Խոսքը բաղկացած է երեք հիմնական բաղադրամասերից բառապաշար,  
քերականություն, որոնք օբյեկտիվորեն գոյություն ունեն և խոսք կառուցելու  
կարողություն, որը միանգամայն սուբյեկտիվ է։

**Բառապաշար** - բանավոր խոսքի զարգացման համար բացառիկ  
նշանակություն ունի բառապաշարի հարաստացումը, որովհետև օբյեկտիվ  
իրականության առարկաներն ու երևույթները մեր գիտակցության  
սեփականությունն են դառնում բառերի միջոցով[[2]](#footnote-1):

Բառապաշարի ուսուցման համար հիմնական աղբյուր է ընթերցանությունը, չնայած առօրյա կյանքը, երեխաների շփումը մեծերի հետ ևս կարևոր դեր են խաղում  
բառապաշարի հարաստացման գործում:

Բառապաշարի ուսուցուման հարցում առանձնահատուկ տեղ է գրավում նրա  
տարբեր շերտերի գոյացումն ու ճոխացումը: Բառապաշարը լինում է երկու տեսակ՝  
գործուն և ոչ գործուն կամ ակտիվ և պասիվ: Դպրոց հաճախելուց առաջ երեխայի  
բառապաշարը հիմնականում միատարր է, բաղկացած է միայն գործուն բառերից,  
որոնք երեխան հիշում է, օգտագործում ու հասկանում: Հետագայում՝ սովորելուն  
զուգընթաց, գոյանում է նաև բառապաշարի ոչ գործուն շերտը, բառեր, որոնք երեխա  
լսում կամ կարդում հասկանում է, սակայն իր խոսքում դրանք չի օգտագործում:

**Քերականություն -** քերականության ուսուցումը բացառիկ կարևոր  
նշանակություն ունի լեզվական ձևերի՝ բառերի թեքման, համաձայնեցման ու կապակցման, բառակապակցությունների ու նախադասությունների մեջ,  
դրանց ճիշտ շարադասման համար[[3]](#footnote-2):

Տարրական դասարաններում քերականության ուսուցումը սերտորեն պետք է կապված լինի կենդանի խոսքի հետ՝ ոչ միայն որպես քերականական օրենքների, ընդհանրացման աղբյուրի, այլև որպես նոր ճանաչած օրինաչափությունների ու օրենքների գործնական կիրառության:

**Խոսք կառուցելու կարողություն** - խոսք կառուցելու կարողությամբ երեխաներն օժտված են դեռևս դպրոց հաճախելուց շատ առաջ, սակայն միշտ չէ, որ այդ կարողությունը իր դրսևորման մեջ անթերի ու կատարյալ է լինում:

ՈՒսուցչի հիմնական խնդիրներից մեկն էլ երեխաների նեջ այդ կարողության հետագա մշակումն ու կատարելագործում պետք է լինի։  
Խոսք կառուցելու վարժությունների մեջ առանձնահատուկ տեղ ունեն կարդացածի  
բովանդակությունը փոխելով (դեմքը, թիվը, ժամանակը,կառուցվածքը) ու  
ստեղծագործորեն պատմելու հանձնարարությունները, նախադասությունների  
ձևափոխումները, ազատ ու հորինողական թելադրությունները,  
փոխադրություններն ու շարադրությունները:

Խոսք կառուցելու հմտությունը իր մեջ ամփոփում է բառապաշարի ու  
քերականության տարրերի համատեղ կիրառումը:Բառապաշարը տալիս է խոսքի  
շինանյութը, քերականությունը՝ կառուցման օրինաչափություններն ու կանոնները,  
խոսք կառուցելու ունակությունը այդ երկուսը միավորելու, դրանցից նոր որակ  
ստանալու կարողությունը:

# ԲԱՆԱՎՈՐ ԽՈՍՔԻ ԱՌԱՋԱԴՐՎՈՂ ՊԱՀԱՆՋՆԵՐԸ

Տարրական դասարանների աշակերտների բանավոր խոսքին հիմնականում  
առաջադրվում են հետևյալ պահանջները, որոնց պահպանումը պարտադիր է բոլոր  
դասարանների ու բոլոր աշակերտների համար՝ տարբեր դասարաններում կատարելիության կամ որակական տարբեր աստիճաններով[[4]](#footnote-3):

**Մաքրություն** - երեխան դպրոց է գալիս արդեն իսկ հսկայական լեզվական պաշարով ու բանավոր խոսքի տիրապետման կարողությամբ, սակայն այդ խոսքը դեռ տարերային է, չկապակցված, հաճախ լի անկանոնություններով, բարբառային բառերով, սխալ շեշտադրությամբ, չմշակված ու գրական խոսքի համար անընդունելի արտահայտություններով ու լեզվական ձևերով: ՈՒսուցչի  
առաջին աշխատանքը աշակերտի արդեն ունեցած լեզվական պաշարի  
մշակումն ու հղկումը պետք է լինի՝ գրական հայերենի համար ընդունված նորմաներին համապատասխան:

**Ճշտություն ու կանոնավորություն** - խոսքի ճշտության ասելով պետք է հասկանալ բառի ճիշտ ու տեղին օգտագործումը, լեզվական նորմերի պահպանումը, որով պայմանավորված է բառերի համաձայնությունը, շարադասությունն ու կապակցությունը նախադասության մեջ, շեշտերի ճիշտ արտահայտումը: Առանց այս նորմերի պահպանման խոսքը չի կարող ճիշտ ու կանոնավոր համարվել, նրա արտահայտած մտքերը ամբողջովին չեն հասնի լսողի գիտակցությանը։ Հենց այս պատճառով էլ խ ոսքի ճշտությունն ու կանոնավորությունը բանավոր խոսքի ամենահիմնական հատկանիշներն են:

**Պարզություն -** խոսքի ուժը շատ հաճախ պայմանավորված է նրա  
պարզությամբ ու հստակությամբ։ Պետք է ձգտել դեռ վաղ տարիներից  
երեխաների մեջ խոսքի հստակության և պարզության ճաշակ զարգացնել: Եվ  
այս ուղղությամբ անհրաժեշտ աշխատանք պետք է տանել և՛ տանը, և՛  
դպրոցում, և՛ դասի ժամանակ, և՛ դասից դուրս՝ մանավանդ կրտսեր տարիքում,  
և երբ երեխայի բանավոր խոսքը արմատական ձևավորում է ապրում:

**Կապակցվածություն -** կապակցված ու կուռ լինելը խոսքի տրամաբանական  
հաջորդականությունը պահպանելու, այն բովանդակալից ու նպատակային  
դարձնելու հիմնական չափանիշներից մեկն է:Առաջին դասարանից սկսած՝  
երեխային պետք է սովորեցնել պատմել կապակցված ձևով՝ առանց  
պատմվածքի մեջ ընդմիջումներ տալու, նյութին չվերաբերող հարցերի շուրջ  
շեղումների և գլխավոր նյութից շեղումներ թույլ տալու, որպեսզի խոսքը կուռ  
ու կապակցված լինի, ազդի լսողի վրա, նրա մեջ անհրաժեշտ  
տպավորություններ ստեղծի, լսողին հաղորդի այն, ինչ ցանկանում է ասել  
կամ մտածում է խոսողը:

**Բովանդակալից լինելը** – բովանդակալից լինելը խոսքի ամենակարևոր հատկանիշներից մեկն է: Երբ խոսքը բովանդակալից է, որևէ միտք է  
արտահայտում, վերաբերում է որևէ կոնկրետ հարցի, այն ավելի կուռ ու  
կապակցված է լինում, որովհետև այդ բովանդակությունն ինքը խոսողին  
թելադրում է խոսքի պլանը, մտքերի հաջորդականությունն ու աստիճանական  
զարգացումը, խոսքի դադարներն ու շեշտերը և այլն: Դրա համար ամեն անգամ  
պատմելուց առաջ երեխաներին պետք է հարցնել, թե ինչի մասին և ինչ  
հաջորդականությամբ են պատմելու: Այս նախնական հարցումն ստիպում է  
երեխաներին որոշակի կերպով պատկերացնել իրենց խոսելիքի  
բովանդակությունը, կառուցվածքն ու պլանը, իսկ այդ շատ բանով նպաստում է  
խոսքի բովանդակալից, կանոնավոր, ճիշտ ու կապակցված լինելուն:

**Արտահայտչականություն -** միևնույն խոսքը մեկի մոտ հաջող է ստացվում,  
մյուսի մոտ՝ անհաջող, մեկի ասածը լսողների վրա խոր տպավորություն է  
թողնում, նրանց մեջ հույզեր ու ապրումներ է առաջացնում, իսկ մյուսինը՝ ոչ:  
Արտահայտչականությունը խոսքի որակական հիմնական հատկանիշներից,  
նրա մշակվածության կարևոր չափանիշներից մեկն է:Արտահայտիչ խոսքը  
երգի նման քաղցրալուր է, դյուրընկալ ու հաճելի, իսկ միապաղաղ տոնով  
ասված խոսքը՝ դժվարընկալ ու տհաճ,ուստի խոսքի արտահայտչականության  
վրա պետք է լուրջ ուշադրություն դարձնել:Հետևաբար, հաճախ դասարանում  
քննարկման նյութ կարելի է դարձնել այս կամ այն հարցի մասին պատմելու  
տոնի, եղանակի, արտահայտչական ձևերի,ձայնի ու հնչերանգի դիմախաղի ու  
շարժումների հարցերը,որոշել, թե դրանցից ո՞րն է ճիշտ ու բնական և ինչու՞: Եվ  
հենց որ երեխաները սովորեցին այսպիսի վերլուծության ենթարկել իրենց  
խոսքը, պատճառաբանել ու հիմնավորել նրա արտահայտչականության հետ  
կապված հարցերը, արդեն ինքնուրույն կերպով կարող են հետևել իրենց  
խոսքի արտահայտչականությանը:

# ԲԱՆԱՎՈՐ ԽՈՍՔԻ ՈՒՍՈՒՑՄԱՆ ՄԻՋՈՑՆԵՐԸ

Տարրական դասարանների աշակերտների բանավոր խոսքի զարգացման համար բացառիկ կարևոր նշանակություն ունի ուսուցչի խոսքը, որովհետև ինչպես որ ուսուցիչն է խոսում, այնպես էլ նրա աշակերտներն են ձգտում խոսել՝ նմանվել նրան, նույնիսկ խոսելու տոնն ու եղանակը[[5]](#footnote-4):

Բանավոր խոսքի զարգացման համար բացառիկ կարևոր նշանակություն ունեն զրույցները, նկարների բովանդակության վերարտադրումը, հեքիաթներ պատմելը, ընկալածի վերարտադրությունը, անգիր անելը, էքսկուրսիաները, ռադիոհաղորդումների, հեռուստատեսային հաղորդումների ու կինոֆիլմերի դիտումը նաև քերականության և ուղղագրության ուսուցումը, դասարանական ու դպրոցական հանդեսները և այլն:

Աշակերտների բանավոր խոսքի զարգացման համար կարևոր նշանակություն ունեն զրույցները: Երեխաների դպրոց գալու առաջին իսկ օրից սկսած ուսուցիչը նրանց հետ զրուցելու բազմաթիվ առիթներ է ունենում: Սկզբնական շրջանում այդ զրույցը կարող է պարզ հարց ու պատասխանի բնույթ կրել, իսկ հետագայում աշակերտների գիտելիքների ընդարձակմանը, փորձառության շրջանի լայնացմանը և բառապաշարի հարստացմանը զուգընթաց, այն կարող է աստիճանաբար վերածվել ակտիվ, երկկողմյան զրույցի: Այսպիսի զրույցների համար թեմաներ կարող են լինել աշակերտների ընտանիքը, ընկերները, դասերը, դպրոցական խաղերն ու պարապմունքները, ընտանի և վայրի կենդանիները, բույսերն ու մեքենաները, բնական ու հասարակական երևույթները՝ նայած դասարանին ու աշակերտների տարիքային առանձնահատկություններին:

Բանավոր խոսքի զարգացմանը մեծապես նպաստում է նկարների բովանդակության վերարտադրումը: Մանավանդ, երբ դրանք գունավոր են, շատ վառ տպավորություն են թողնում երեխաների վրա և մի տեսակ հուշում թելադրում են այն բառերն ու արտահայտությունները, որոնցով երեխան պետք է արտահայտի նկարում  
պատկերված առարկաներն ու գործողությունները: Այս առումով առաջին  
դասարանից սկսած մայրենի լեզվի ուսուցման ընթացքում շատ մեծ տեղ պետք է տալ  
նկարների օգտագործմանը,որովհետև նկարները նպաստում են երեխայի  
տարածական ըմբռնումների, պատկերացումների ու խոսքի զարգացմանը:

Բանավոր խոսքի զարգացմանը մեծապես նպաստում են նաև հեքիաթներ  
պատմելը: Յուրաքանչյուր հեքիաթ մի ամբողջական պատմություն է իր դեմքերով,  
դեպքերով, գործողությունների զարգացմամբ՝ ժամանակի և տարածության մեջ, և  
որպես այդպիսին, այն նպաստում է երեխայի մեջ կապակցված ու կուռ խոսք  
կառուցելու կարողության զարգացմանը: Երեխաներին հաճախակի հնարավորություն պետք է տալ իրենց իմացած հեքիաթները բաձրաձայն պատմելու:

Աշակերտների բանավոր խոսքի զարգացման ուղղությամբ տարվող  
աշխատանքներում առանձնահատուկ տեղ ու դեր ունի ընկալածի  
վերարտադրությունը: Տեսածի, լսածի ու կարդացածի վերարտադրությունը ոչ միայն  
նպաստում է տպավորությունների ու պատկերացումների ուժեղացման ու  
կայունացմանը, այլև մեծապես օգնում է երեխայի խոսքի զարգացմանը: Տեսածի  
վերարտադրությունը հնարավորություն է տալիս երեխայի տեսած գործողությունները, դեպքերն ու դեմքերը, գույներն ու ձայները, վերարտադրել  
համապատասխան բառերով ու արտահայտություններով, սովորել դրանց լեզվական  
ձև տալ: Կարդացածի վերարտադրությունն օգնում է ինչպես ընթերցածը լավ  
մտապահելուն և աշակերտի մեջ պատմելու կարողություն մշակելուն, այնպես էլ  
զարգացնում ու կատարելագործում է երեխաների բանավոր խոսքը, որովհետև  
վերարտադրելու ժամանակ աշակերտն աշխատում է օգտագործել ուսումնասիրած  
բնագրում եղած բառերն ու դարձվածքները, միտքը շարադրելու ձևերն ու  
եղանակները:

Բանավոր խոսքի զարգացման տեսակներից կարևոր նշանակություն ունի  
առաջադրված նյութի բերանացի կամ անգիր անելը: Անգիր անելն աշակերտների  
բանավոր խոսքի զարգացմանը կնպաստի միայն այն ժամանակ, երբ այն  
հանգամանորեն նախապատրաստվում է ուսուցչի կողմից: ՈՒսուցչի բանավոր խոսքի զարգացմանը մեծապես նպաստում է նաև էքսկուրսիաները, որոնց ընթացքում երեխաները շատ բան են տեսնում, շատ բաների մասին են իմանում, շատ  
առարկաների, երևույթների, դեպքերի ու մարդկանց գործողությունների, գույների ու  
ձայների, իրերի և երևույթների փոխհարաբերությունների մասին են իմանում,  
կարծիքներ հայտնում, տպավորություններ փոխանակում և պարզ դատողություններ  
անում։

Բանավոր խոսքի զարգացման տեսակետից օգտակար են նաև ամփոփիչ  
դասերը: Տարրական դասարանների մայրենի լեզվի ընթերցարաններում նյութերը  
տրված են թեմատիկ խմբերով, և ծրագրով նախատեսված է յուրաքանչյուր թեմատիկ  
խումբ անցնելուց հետո հատուկ ամփոփիչ դաս անցկացնել այդ թեմայի շուրջ,  
որպեսզի երեխաները կարողանան այդ թեմայի վերաբերյալ իրենց սովորածն  
ամփոփել, որոշակի հետևույթների հանգել:

Տարրական դասարանների աշակերտների բանավոր խոսքի զարգացմանը նպաստում են նաև դասարանական ու դպրոցական հանդեսները, աշակերտական ցերեկույթները, եթե միայն դրանք լավ են նախապատրաստվում, ելույթները լինում են գեղեցիկ, բովանդակալից ու մանկական։

Աշակերտների բանավոր խոսքի զարգացմանը նպաստում է նաև քերականության և ուղղագրության ուսուցումը: Նախադասություն կառուցելու, նախադասության ու շարադասության հմտություն երեխաները ձեռք են բերում քերականության դասերին և քերականության ուսուցման միջոցով: ՈՒղղագրության ուսուցման միջոցով երեխաները ոչ միայն սովորում են բազմաթիվ բառերի գրությունը, այլև արտասանությունը:

# ԲԱՆԱՎՈՐ ԽՈՍՔԻ ԶԱՐԳԱՑՄԱՆ ՄԵԹՈԴՆԵՐԸ

ՈՒսուցման մեթոդներն ավանդաբար բաժանվում են 3 խմբի զննական, խոսքային և գործնական, որոնք հիմնականում հանդես են գալիս փոխկապակցված[[6]](#footnote-5)։

**Զննական մեթոդները** տարրական դպրոցում հաճախակի են օգտագործվում,  
ընդ որում կիրառվում է ավելի շատ դիտման մեթոդը: Կիրառվում են  
մասնավորապես` խաղալիքներ, նկարներ, լուսանկարների դիտում,  
առարկաների նկարագրում, դիդակտիկ խաղեր, որն օգտագործվում է  
գիտելիքների ամրակայման, բառապաշարի հարստացման նպատակներով:

**Խոսքային մեթոդները** տարրական դպրոցում նույնպես լայն կիրառություն  
ունեն՝ գեղարվեստական ստեղծագործությունների ընթերցումն ու պատմումը,  
զրույցները, բանավեճերը և այլն:

Օրինակ՝ Հովհաննես Թումանյանի «Մի կաթիլ մեղրը» ստեղծագործությունը:

**Գործնական մեթոդների** կիրառումը նպաստում է սովորողների ձեռք բերած  
գիտելիքների կիրառմանը, խոսքային ունակությունների ու կարողությունների  
կիրառման կատարելագործմանը: Գործնական մեթոդների թվին են  
պատկանում տարաբնույթ խոսքային վարժությունները և այլն: Տարրական  
դասարաններում կիրառելի են վերարտադրողական և ստեղծագործական  
մեթոդները:

Օրինակ՝ Անտուան դը Սենտ-Էքզյուպերիի «Փոքրիկ Իշխանը» ստեղծագործությունը:

**Վերարտադրողական մեթոդներից** են նկարների դիտումները և դրանց  
բովանդակության վերարտադրումը, գեղարվեստական ընթերցումը և  
պատմումը, դիդակտիկ խաղերը և այլն: Սրանց օգտագործման ժամանակ  
երեխաները խոսքային նմուշի հիման վրա յուրացնում են որոշակի  
բառապաշար, խոսքային կառույցներ:

Օրնակ՝ Ղազարոս Աղայանի «Անահիտ» ստեղծագործությունը:

**Ստեղծագործական մեթոդները** նպաստում են կապակցված խոսքային  
արտահայտություններ կառուցելու կարողության ձևավորմանը՝ աշակերտը ոչ  
թե վերարտադրում է իրեն հայտնի լեզվական միավորները, այլ ստեղծում նոր  
համակցումներ: Ստեղծագործական մեթոդներից են՝ ամփոփիչ զրույցները,  
բնագրի ձևափոխված պատմումը և այլն: Խոսքի զարգացման ուղղությամբ  
տարվող աշխատանքները մայրենիի դասերի ժամանակ իրականացվում են  
ինչպես դասագրքերի մեթոդական կառույցում տրված հարցերի ու  
առաջադրանքների, այնպես էլ հատուկ նպատակով տրված իրադրությունային մենախոսությունների միջոցով: ՈՒսուցման բոլոր մեթոդների կիրառման ժամանակ նաև որպես խոսքը հարստացնելու զգացմունքային հնարներ հանդես են գալիս բանաստեղծությունը, երգ-երաժշտությունը, նկարչությունը, էքսկուրսիաները և այլն:

Օրինակ՝ Էքսկուրսիա Գավառի Երկրագիտական թանգարան:

# ԵԶՐԱԿԱՑՈՒԹՅՈՒՆ

Ամփոփելով վերը շարադրվածը եկանք այն եզրահանգման, որ խոսքը մարդու խելքի հայելին է և որպեսզի նրան լսեն, նրա կարծիքը հաշվի առնեն պետք է ճիշտ և գրագետ ձևակերպել մտքերը, խոսքը լինի հակիրճ, բովանդակալից, որպեսզի չձանձրացնի լսողին: Մենք կարծում ենք, որ փոքր հասակից երեխայի մեջ պետք է սեր արթնացնել դեպի ընթերցանությունը, որպեսզի նրա խոսքը լինի գեղեցիկ և համեմված ոսկեղենիկ հայոց լեզվի գանձերով։ Ցավով նկատում եմ, որ դպրոցն ավարտելուց հետո շատերը չեն կարողանում արտահայտել իրենց մտքերը` խոսք կառուցել:

Այսպիսով, որպես բանավոր խոսքի զարգացման մեթոդ առաջարկում ենք տարրական դասարաններում ուսումնառության ընթացքում ժամանակակից տեխնոլոգիաների զարգացմամբ պայմանավորված կիրառել տեսանյութերի, կարճամետրաժ ֆիլմերի, մուլտֆիլմերի դիտում, որոնք էլ ավելի հետաքրքրական կլինեն և կնպաստեն բանավոր խոսքի զարգացմանը աշակերտների մոտ:

Մեր՝ մանկավարժներիս հիմնական նպատակն է կյանք ճանապարհել արժեքային համակարգը լիարժեք ձևավորված իր «ես»-ը պաշտպանող, սեփական կարծիքը արտահայտող, իր անձը ներկայացնող անհատներ:

# ՕԳՏԱԳՈՐԾՎԱԾ ԳԱՐԱԿԱՆՈՒԹՅԱՆ ՑԱՆԿ

1. Ա. Տեր Գրիգորյան, Խոսքի զարգացման մեթոդիկա, Երեւան, 1976
2. Ա. Տեր-Գրիգորյան «Հայոց լեզվի մեթոդիկա»- Երևան: Լույս, 1980
3. Ջուլիետա Գյուլամիրյան «Հայեց լեզվի տարրական ուսուցման» մեթոդիկա Երևան, 2006
4. www. wikipedia.am
5. www. usum.am

1. Տե՛ս Ա. Տեր-Գրիգորյան «Հայոց լեզվի մեթոդիկա»- Երևան, Լույս, 1980, էջ 412: [↑](#footnote-ref-0)
2. Տե՛ս Է. Ազարյան, Լեզվաբանության ներածություն, 1953, էջ 202: [↑](#footnote-ref-1)
3. Տե՛ս Ա. Տեր-Գրիգորյան «Հայոց լեզվի մեթոդիկա»- Երևան, Լույս, 1980, էջ 419: [↑](#footnote-ref-2)
4. Տե՛ս Ա. Տեր-Գրիգորյան «Հայոց լեզվի մեթոդիկա»- Երևան, Լույս, 1980, էջ 420: [↑](#footnote-ref-3)
5. Տե՛ս Ա. Տեր-Գրիգորյան «Հայոց լեզվի մեթոդիկա»- Երևան, Լույս, 1980, էջ 425: [↑](#footnote-ref-4)
6. Տե՛ս Ջուլիետա Գյուլամիրյան «Հայեց լեզվի տարրական ուսուցման» մեթոդիկա Երևան, 2006, էջ 277: [↑](#footnote-ref-5)